พระราชกฤษฎีกาว่าด้วยปริญญา อักษรย่อปริญญา ครุยวิทยฐานะและเข็มวิทยฐานะของมหาวิทยาลัยขอนแก่น พ.ศ.2521

พระราชกฤษฎีกา

พระราชกฤษฎีกา
ว่าด้วยปริญญา
อักษรย่อปริญญา ครุยวิทยฐานะ
และเข็มวิทยฐานะ
ของมหาวิทยาลัยขอนแก่น
พ.ศ. ๒๕๒๑

ภูมิพลอดุลยเดช ป.ร.
ให้ไว้ ณ วันที่ ๑๓
กุมภาพันธ์ พ.ศ. ๒๕๒๑
เป็นปีที่ ๓๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยการกำหนดปริญญาอักษรย่อปริญญา
ครุยวิทยฐานะและเข็มวิทยฐานะ ของมหาวิทยาลัยขอนแก่นเสียใหม่
เพื่อให้เหมาะสมยิ่งขึ้น

อาศัยอำนาจตามความในมาตรา ๒๕
แห่งธรรมนูญการปกครองราชอาณาจักร พุทธศักราช ๒๕๒๐ และมาตรา ๓๔ และมาตรา ๓๘
แห่งพระราชบัญญัติมหาวิทยาลัยขอนแก่น พ.ศ. ๒๕๐๘ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยปริญญา อักษรย่อปริญญา
ครุยวิทยฐานะและเข็มวิทยฐานะ ของมหาวิทยาลัยขอนแก่น พ.ศ. ๒๕๒๑

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิก
(๑) พระราชกฤษฎีกาว่าด้วยปริญญา อักษรย่อปริญญา
ครุยวิทยฐานะและเข็มวิทยฐานะ ของมหาวิทยาลัยขอนแก่น พ.ศ. ๒๕๑๐
(๒) พระราชกฤษฎีกาว่าด้วยปริญญา อักษรย่อปริญญา
ครุยวิทยฐานะและเข็มวิทยฐานะของมหาวิทยาลัยขอนแก่น (ฉบับที่ ๒) พ.ศ. ๒๕๑๑
(๓) ประกาศของคณะปฏิวัติ ฉบับที่ ๒๕๐ ลงวันที่ ๑๕ พฤศจิกายน
พ.ศ. ๒๕๑๕

มาตรา ๔ 
ให้กำหนดปริญญาในสาขาวิชา
และอักษรย่อปริญญาสำหรับสาขาวิชาของมหาวิทยาลัยขอนแก่น ดังนี้
(๑) สาขาวิชาเกษตรศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ให้อักษรย่อ วท.ด.
(เกษตร)
(ข) โท เรียกว่า 
วิทยาศาสตรมหาบัณฑิต ใช้อักษรย่อ วท.ม. (เกษตร)
(ค) ตรี เรียกว่า 
วิทยาศาสตรบัณฑิต ใช้อักษรย่อ วท.บ. (เกษตร)
(๒) สาขาวิชาพยาบาลศาสตร์ มีสองประเภท คือ
๑. วิทยาศาสตร์ทางพยาบาล มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(พยาบาล)
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(พยาบาล)
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(พยาบาล)
๒. ศิลปศาสตร์ทางพยาบาล มีปริญญาสามชั้น คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
พยาบาล)
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม. (พยาบาล)
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ. (พยาบาล)
(๓) สาขาวิชาแพทยศาสตร์ มีปริญญาสองชั้น คือ
(ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด.
(ข) ตรี เรียกว่า แพทยศาสตรบัณฑิต ใช้อักษรย่อ พ.บ.
(๔) สาขาวิชาวิทยาศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(๕) สาขาวิชาวิทยาศาสตร์การแพทย์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(วิทยาศาสตร์การแพทย์)
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม. (วิทยาศาสตร์การแพทย์)
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ. (วิทยาศาสตร์การแพทย์)
(๖) สาขาวิชาวิศวกรรมศาสตร์ มีปริญญาสามชั้น คือ
(ก) เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด.
(ข) โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.
(ค) ตรี เรียกว่า วิศวกรรมศาสตรบัณฑิต ใช้อักษรย่อ วศ.บ.
(๗) สาขาวิชาศึกษาศาสตร์ มีปริญญาสามชั้น คือ
(ก) เอก เรียกว่า ศึกษาศาสตรดุษฎีบัณฑิต ใช้อักษรย่อ ศษ.ด.
(ข) โท เรียกว่า ศึกษาศาสตรมหาบัณฑิต ใช้อักษรย่อ ศษ.ม.
(ค) ตรี เรียกว่า ศึกษาศาสตรบัณฑิต ใช้อักษรย่อ ศษ.บ.
(๘) สาขาวิชาอักษรศาสตร์ มีปริญญาสามชั้น คือ
(ก) เอก เรียกว่า อักษรศาสตรดุษฎีบัณฑิต ใช้อักษรย่อ อ.ด.
(ข) โท เรียกว่า อักษรศาสตรมหาบัณฑิต ใช้อักษรย่อ อ.ม.
(ค) ตรี เรียกว่า อักษรศาสตรบัณฑิต ใช้อักษรย่อ อ.บ.

มาตรา ๕  สีประจำมหาวิทยาลัยขอนแก่นและสีประจำสาขาวิชา
มีดังนี้
(๑) มหาวิทยาลัย                                       สีดินแดง
(๒) สาขาวิชาเกษตรศาสตร์                            สีเขียวใบไม้
(๓) สาขาวิชาพยาบาลศาสตร์                          สีฟ้า
(๔) สาขาวิชาแพทยศาสตร์                            สีเขียวแก่
(๕) สาขาวิชาวิทยาศาสตร์                             สีเหลืองจำปา
(๖) สาขาวิชาวิทยาศาสตร์การแพทย์                  สีเหลืองอ่อน
(๗) สาขาวิชาวิศวกรรมศาสตร์                         สีแดงเข้ม
(๘) สาขาวิชาศึกษาศาสตร์                             สีแสด
(๙) สาขาวิชาอักษรศาสตร์                             สีเทา

มาตรา ๖ 
ครุยวิทยฐานะของมหาวิทยาลัยขอนแก่นมีสามชั้น คือ
(๑) ชั้นดุษฎีบัณฑิต ครุยพื้นผ้าโปร่งสีขาว มีสำริดรอบขอบ
และที่ต้นแขนกับปลายแขนพื้นสำริดทำด้วยสักหลาดสีขาวขนาดกว้าง ๑๐ เซนติเมตร
มีแถบทองขนาด ๑ เซนติเมตร ทับบนริมทั้งสองข้าง เว้นระยะ ๕ มิลลิเมตร
มีแถบสักหลาดสีตามสีประจำมหาวิทยาลัยขนาด ๕ มิลลิเมตร ทั้งสองข้างเว้นระยะอีก ๕
มิลลิเมตร มีแถบทองขนาด ๑ เซนติเมตรทั้งสองข้าง
ตอนกลางมีแถบสักหลาดสีแดงชาดติดทับด้วยสักหลาดสีตามสีประจำสาขาวิชาขนาด ๑
เซนติเมตร และมีตรามหาวิทยาลัยทำด้วยโลหะสีเงินขนาดสูง ๔ เซนติเมตร ติดตามทางดิ่งกลางสำริดบนสักหลาดตอนหน้าอกทั้งสองข้าง
(๒) ชั้นมหาบัณฑิต เช่นเดียวกับชั้นดุษฎีบัณฑิต
แต่พื้นสำริดตอนกลางทำด้วยแถบสักหลาดสีดำ
(๓) ชั้นบัณฑิต เช่นเดียวกับชั้นมหาบัณฑิต
แต่พื้นสำริดตอนกลางทำด้วยแถบสักหลาดสีตามสีประจำสาขาวิชามีขนาด ๓ มิลลิเมตรแทน

มาตรา ๗ 
เข็มวิทยาฐานะของมหาวิทยาลัยขอนแก่น มีลักษณะเป็นรูปตราของมหาวิทยาลัยดุนนูน
ตั้งอยู่บนแถบชื่อสาขาวิชาขนาดสูง ๔.๕ เซนติเมตร
ทำด้วยโลหะสีเงินด้านหลังจารึกรุ่น เลขทะเบียน ชื่อนามสกุล อักษรย่อปริญญา
และปีการศึกษาที่ได้รับปริญญา

มาตรา ๘ 
ให้มหาวิทยาลัยขอนแก่นจัดทำครุยวิทยฐานะและเข็มวิทยฐานะ ตามพระราชกฤษฎีกานี้ไว้เป็นตัวอย่าง

มาตรา ๙ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก เกรียงศักดิ์  ชมะนันทน์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยขอนแก่นได้เปิดการศึกษาเพิ่มขึ้นอีกหลายสาขาจำเป็นต้องกำหนดปริญญา
อักษรย่อปริญญา และครุยวิทยฐานะเพิ่มเติม
และโดยที่ได้มีการแก้ไขเพิ่มเติมพระราชกฤษฎีกาว่าด้วยปริญญา อักษรย่อปริญญา
ครุยวิทยฐานะและเข็มวิทยฐานะ ของมหาวิทยาลัยขอนแก่น พ.ศ. ๒๕๑๐ มาแล้วหลายครั้งสมควรปรับปรุงพระราชกฤษฎีกาดังกล่าวให้เหมาะสมและสะดวกในการใช้ยิ่งขึ้น  จึงจำเป็นต้องตราพระราชกฤษฎีกานี้ขึ้น

วิชชุตา/ผู้จัดทำ
๒๙ เมษายน ๒๕๕๔

นฤตยา/ผู้ตรวจ
๒๖ พฤษภาคม ๒๕๕๔

[๑] ราชกิจจานุเบกษา
เล่ม ๙๕/ตอนที่ ๒๑/หน้า ๔๕/๒๑ กุมภาพันธ์ ๒๕๒๑